Dankie 2021 -Solidariteit Wêreld
Hierdie boodskap is om vir jou dankie te sê.
Dit is belangrik om in tye soos dié terug te kyk na alles wat hierdie jaar gebeur het, en dankie te sê vir alles wat ons kon doen.
Dankie dat jy ons in staat gestel het om die regering se rasmalheid bloedneus te gee, en 'n klag by die Verenigde Nasies (VN) te kon indien. Dankie dat jy saam met ons die regering se planne om ons gesondheidsorg te nasionaliseer kon beveg, en terug te druk teen hulle planne om ons belastinggeld vir die nasionale pensioenfonds te gebruik.
Dankie dat jy saam met ons gebou het. Elke lid en ondersteuner besit 'n baksteen op die Sol-Tech-kampus, want jy het dit moontlik gemaak om 'n wêreldklas-kampus op te rig. Dankie dat ons midde-in die pandemie 'n eerste op-kampus-aanbod vir Akademia beskikbaar kon stel. Dankie dat jy gehelp bou het aan die Solidariteit Skoleondersteuningsentrum (SOS), en die Wolkskool.
Dankie dat jy dit moontlik maak vir mense om in hierdie uitdagende tye steeds hulle werk goed te kan doen. Hierdie jaar kon ons R35 miljoen se skikkings en kompensasie vir ons lede afhandel. Dankie dat ons die SA Poskantoor kon pakgee nadat ons lede se pensioen- en mediesefondsbydrae vir bedryfskostes gebruik is. Dankie dat jy die Denel-lede gehelp het nadat dié maatskappy werknemers se salarisse weerhou het.
Dankie dat jy lede wat geliefdes aan die dood afgestaan het, help troos en ondersteun het. Ons gemeenskap is 'n gemeenskap van omgee. Julle was betrokke daarby om mekaar te help en by te staan in 'n tyd van uiterse nood.
In 2021 het jy ons hande sterk gemaak. Ondanks al die uitdagings in 'n jaar propvol hoogte- en laagtepunte is ons gemeenskap steeds sterk. Dit is te danke aan elke lid en elke ondersteuner wat saam met ons die pad na 'n vry, veilige en voorspoedige toekoms stap. Want ons sal self!